Lungepatienter på Aalborg Sygehus fik mandag en glædelig overraskelse. Lungepatientforeningen havde nemlig besluttet at give de indlagte en ekstra julegave. - Vi håber på, at vi kan give et lille friskt pust her op til jul, hvor mange lungepatienter har svære tider, siger Lise Sæderup, der er næstformand for Lungepatientforeningen.dk Formålet er at give de indlagte en opmuntring midt i en svær tid. Det blev der sat pris på ved dagens besøg hos Anny Ella Jørgensen, der modtog en pose med julegodter og blade fra patientforeningen. - Det er da enestående, at de har overskud til det, siger hun efter besøget. Samtidig håber Lungepatientforeningen at få sat fokus på problemerne med lungesygdomme. Op mod 10 procent af alle danskerne har en form for lungesygdom men langt fra alle har hørt om lungepatientforeningen.

Referat:
Mandag fik patienter på Aalborg sygehus tidligt besøg af julemandens hjælpere.